Splinternuwe radiovervolgverhaal vol intrige eersdaags op jou radiostasieVanaf Maandag, 7 September kan luisteraars van 22 gemeenskapsradiostasies landswyd weer hul ore spits vir ŉ splinternuwe radiovervolgverhaal, Groblerspruit, wat in opdrag van Maroela Media deur Bettie Kemp vervaardig word. Groblerspruit, geskryf deur Evert Snyman, is die verhaal van ŉ eens trotse familieplaas in die Laeveld met ŉ roemryke verlede. Ná oupa Grobler se dood het die plek erg verwaarloos. Nou, twintig jaar later, is oupa Grobler se erfgenaam, Roelof, op pad om sy erfporsie te kom opeis. Maar is dié stadsjapie hardebaard genoeg vir die streng voorwaardes in sy oupa se testament – wat nog te sê die boerdery, renosterstropers en die teenoorgestelde geslag…? Groblerspruit spog met ŉ sterbelaaide rolbesetting wat lewe gee aan die karakters. Anrich Herbst speel die hoofrol, met Christine Voorendyk as sy meisie. Elzabé Zietsman is Roelof se stiefma en Riana Wilkens sy ma, wat hom as enkelouer in die stad grootgemaak het. Lochner de Kock is die familie se prokureursvriend en Richard van der Westhuizen speel die rol van die geslepe hoteleienaar en pierewaaier in die Laeveld. Sy aantreklike verloofde, vertolk deur Marina Coetzee, is ook die buurvrou. Ander spelers is Francois Stemmet en Gigi Strydom (die bywonerspaar wat geslagte sien kom en gaan het), en Carmin Coetzer as Roelof se halfsuster, wat sake lelik omkrap. Groblerspruit en sy mense gaan luisteraars vir 13 weke lank in 65 episodes voor die radio vasgenael hou. Die regisseur en vervaardiger is Bettie Kemp, in samewerking met Maroela Media. Groblerspruit is reeds die sesde radiovervolgverhaal/radiodrama wat gratis deur Maroela Media aan radiostasies verskaf word, danksy borgskappe wat die kostes dek. “Met produkte soos hierdie wil Maroela Media, vir wie die bevordering van Afrikaans as mediataal ŉ groot prioriteit is, waarde toevoeg tot gemeenskapsradiostasies wat landswyd en in die buiteland ŉ groot bydrae maak tot die Afrikaanse gemeenskap,” sê Susan Lombaard, uitvoerende hoof van Maroela Media. “Radiodramas soos hierdie is ŉ dankie aan hulle en hul luisteraars wat Afrikaans lewend hou.” Gemeenskapsradiotasies wat nog nie met Maroela Media ŉ ooreenkoms gesluit het vir die uitsending van Groblerspruit nie, kan met ons in verbinding tree by die kontakbesonderhede hier onder. Die eens trotse familieplaas Groblerspruit in die Laeveld kan baie stories vertel. Dit het ŉ roemryke verlede. Maar na die dood van die eienaar, oupa Grobler, het die plek lelik verwaarloos. Slegs ŉ bywonerspaar, oom Herklaas en tant Aletta, het daar agtergebly. Nou, na 20 jaar, is daar uiteindelik ŉ nuwe eienaar op pad, oupa Grobler se kleinseun, Roelof Grobler. Met die dood van sy pa, wat nooit in Groblerspruit belang gestel het nie en van wie Roelof vervreem was, kom hy nou sy erfporsie opeis. Daar is egter streng voorwaardes in die testament sover dit die eienaarskap aangaan en heelwat uitdagings op die plaas. Van die eertydse groot koffieplantasie het feitlik niks oorgebly nie. Die plek het ŉ bietjie wild, onder andere ŉ paar renosters wat teikens is vir die wilddiewe en stropers van die Laeveld. Nie juis ŉ aanloklike omgewing vir ŉ jong man met ŉ vaste werk in die stad, ŉ mooi meisie en ŉ nuwe rooi sportmotor nie. Boonop is Roelof ’n IT-spesialis wat niks van boerdery af weet nie. Maar Roelof is ŉ man wat van uitdagings hou… en dit gaan hy in oorvloed kry op Groblerspruit.